ai4bharat/Pralekha huggingface dataset:
पंतप्रधान कार्यालय
पंतप्रधानांच्या अध्यक्षतेखाली कोरोना संदर्भात लस,औषध संशोधन ,निदान आणि चाचणी याबाबत कृती दलाची बैठक
नवी दिल्ली, 5 मे 2020
लसीचा विकास,औषध संशोधन,निदान आणि चाचणी या बाबतीत भारताच्या प्रयत्नांच्या सद्य स्थितीचा पंतप्रधानांनी सविस्तर आढावा घेतला. भारतीय लस कंपन्या दर्जा, उत्पादन क्षमता आणि जागतिक मान्यतेसाठी प्रसिध्द आहेत. याव्यतिरिक्त, ते लस विकास संशोधनाच्या प्रारंभिक टप्प्यात नवप्रवर्तक म्हणून पुढे आले आहेत. त्याचप्रमाणे भारतीय शिक्षण आणि स्टार्ट अप्सही या क्षेत्रात अग्रेसर आहेत. 30 पेक्षा जास्त भारतीय लसी कोरोना लसीच्या विकासाच्या विविध टप्प्यात आहेत, त्यापैकी काही चाचणीच्या टप्प्यात आहेत.
त्याचप्रमाणे, औषधांच्या विकासामध्ये तीन दृष्टिकोन विचारात घेतले जात आहेत. एक, विद्यमान औषधांचे पुनरुत्थान. या प्रकारात किमान चार औषधांचे संश्लेषण आणि तपासणी सुरु आहे. दोन, नवीन औषधे आणि मॉलेक्युलसचा विकास प्रयोगशाळेच्या पडताळणीसह उच्च कार्यक्षमता असलेल्या संगणकाशी जोडण्यात आला आहे. तीन, सामान्य विषाणू-रोधक गुणधर्मांसाठी वनौषधींचे अर्क आणि उत्पादनांची तपासणी केली जात आहे.
निदान आणि चाचणीमध्ये, अनेक शैक्षणिक संशोधन संस्था आणि स्टार्ट-अप्स यांनी आरटी-पीसीआर दृष्टीकोन आणि अँटीबॉडी शोधण्यासाठी नवीन चाचण्या विकसित केल्या आहेत. याव्यतिरिक्त, देशभरातील प्रयोगशाळांना एकमेकांशी जोडून या दोन्ही प्रकारच्या चाचण्यांची क्षमता व्यापक प्रमाणात वाढवण्यात आली आहे. सध्याच्या गरजा पूर्ण करून चाचणीसाठी अभिकर्मक आयात करण्याच्या समस्येचे निराकरण भारतीय स्टार्ट अप्स आणि उद्योग यांच्या संयुक्त विद्यमाने केले आहे. या क्षेत्रात मजबूत दीर्घकालीन उद्योगाच्या विकासावर सध्या भर दिला जात आहे.
पंतप्रधानांनी घेतलेल्या आढाव्यामध्ये वेगवान परंतु कार्यक्षम नियामक प्रक्रियेसह शिक्षण , उद्योग आणि सरकार यांच्या असामान्य एकत्रित प्रयत्नांची दखल घेण्यात आली. पंतप्रधानांनी इच्छा व्यक्त केली की याप्रकारचा समन्वय आणि वेग मानक संचलन प्रक्रियेमध्ये अंतर्भूत करायला हवा. आपत्तीच्या प्रसंगी जे शक्य आहे ते आपल्या वैज्ञानिक कामकाजाच्या नियमित पद्धतीचा एक भाग बनावा यावर त्यांनी भर दिला.
औषध संशोधनात संगणक विज्ञान, रसायनशास्त्र आणि जैवतंत्रज्ञातील चाचणीशी जोडण्याची सूचना केली. हॅकेथॉनमधील यशस्वी उमेदवारांना स्टार्ट अप्सद्वारे. पुढील विकास आणि संशोधनासाठी निवडले जाऊ शकते.
पंतप्रधान म्हणाले की भारतीय वैज्ञानिक मूलभूत ते उपयोजित विज्ञानापर्यंत अभिनव आणि मूळ पद्धतीने उद्योगाबरोबर एकत्र आले आहेत ही आनंदाची बाब आहे. अशा प्रकारचा अभिमान, कल्पकता आणि उद्देशाची जाणीव यांचे वर्चस्व पुढील वाटचालीत आपल्या दृष्टिकोनावर कायम राहायला हवे. तरच आपण विज्ञानामध्ये अनुयायी नव्हे तर जगातील सर्वोत्कृष्ट देशांपैकी एक बनू शकतो.
B.Gokhale/S.Kane/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
संरक्षण मंत्रालय
'दक्षिण शक्ती' युद्धसरावाचा आढावा घेण्यासाठी लष्कर प्रमुखांनी दिली जैसलमेरला भेट
नवी दिल्ली, 26 नोव्हेंबर 2021
लष्कर प्रमुख जनरल मनोज मुकुंद नरवणे यांच्या दोन दिवसांच्या जैसलमेर  दौऱ्याची आज सांगता झाली. या दौऱ्यात लष्कर प्रमुखांनी भारतीय लष्कराच्या सदर्न कमांडने घेतलेल्या 'दक्षिण शक्ती ' युद्ध सरावाचा आढावा घेतला. एकाहून अधिक ठिकाणी मोहिमा राबवताना लष्कराच्या शक्तीचा एकत्रित वापर करणे आणि संघर्ष सुरु असलेल्या संपूर्ण क्षेत्रात देशाचे लष्करी उद्देश पूर्ण करणे हा या सरावाचा उद्देश होता.
गेल्या आठवडाभर सुरु असलेल्या या सरावात, भारतीय लष्कराच्या विविध घटक आणि विभागांनी भाग घेतला. याचा भाग म्हणून युद्धभूमी सदृश वातारणात लष्कराच्या विविध पलटण, यांत्रिक कवायती आणि हवाई ट्रूप्स यांनी रणनीतिक आणि सैन्य कारवाई करत भविष्यातील तंत्रज्ञानाचा वापर करण्याचा सराव केला. यात बहुमुखी आणि पूर्णपणे देशी बनावटीच्या प्रगत हलक्या वजनाचे हेलिकॉप्टर , स्वार्न ड्रोन आणि कृत्रिम बुद्धिमत्ता यांचे एकत्रित कार्य आणि गुप्तवार्ता रेकी यंत्रणांचा एकत्रीत वापर करण्यात आला.
या सरावात विशेष हेलीबोर्न मोहिमा, स्वार्न ड्रोन आणि एएलएच हाताळणी आणि त्याला सुसंगत जमिनीवरील ट्रूप्सच्या कारवाया याचे जबरदस्त प्रदर्शन याचा देखील सराव करण्यात आला. ‘आत्मनिर्भर भारत’ अंतर्गत लष्करात सामील करण्यात आलेल्या भारतीय बनावटीच्या उपकरणांची क्षमता चाचणी करून वापर केल्याबद्दल लास्कर प्रमुखांनी सदर्न कमांडचे अभिनंदन केले.
‘भविष्यातील युद्धे’ लढण्यासाठी सतत विकसित होणाऱ्या रणनीती, तंत्रज्ञान आणि पद्धतीची गरज, तसेच मानवचालीत आणि मानवरहित प्रणालीच्या सुधारणांवर त्यांनी भर दिला.
या सरावात सहभागी झालेल्या सर्वांची सिद्धता आणि मोहिमांसाठी असलेली तयारी यासाठी लष्कर प्रमुखांनी त्यांचे अभिनंदन केले आणि देशाच्या संरक्षणासाठी सदैव जागृत राहण्यास प्रोत्साहन दिले.
G.Chippalkatti/R.Aghor/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 378
वाणिज्य आणि उदयोग मंत्रालय
बांगलादेशचे वाणिज्य मंत्री टिपू मुन्शी यांनी केंद्रीय मंत्री पीयूष गोयल यांची नवी दिल्ली इथे घेतली भेट
नवी दिल्ली, 22 डिसेंबर 2022
बांगलादेशचे वाणिज्य मंत्री टिपू मुन्शी यांनी आज नवी दिल्ली येथे केंद्रीय वाणिज्य आणि उद्योग, ग्राहक व्यवहार, अन्न, आणि सार्वजनिक वितरण आणि वस्त्रोद्योग मंत्री पियुष गोयल यांची भेट घेतली. दोन्ही देशांच्या वाणिज्य मंत्र्यांची यापूर्वीची भेट सप्टेंबर 2018 मध्ये ढाका येथे झाली होती.
परस्परांबरोबरचे द्विपक्षीय आर्थिक संबंध अधिक दृढ करण्यासाठी दोन्ही बाजूंनी यावेळी व्यापक चर्चा केली.
परस्परांबरोबरच्या द्विपक्षीय मुक्त व्यापार कराराच्या  शक्यतेवर दोन्ही देशांमध्ये सहमती झाल्यावर, सर्वसमावेशक आर्थिक भागीदारी करारा  बाबतचा संयुक्त व्यवहार्यता अभ्यास करण्यात आला. दोन्ही देशांमधील व्यापार आणि व्यावसायिक भागीदारीमध्ये भरीव वाढ करण्यासाठी, सीईपीए भक्कम पाया उपलब्ध करणार असल्याचे या अभ्यासा मधून स्पष्ट झाले.
सीईपीए नवीन रोजगार निर्माण करेल, जीवनमान उंचावेल, आणि भारतामध्ये आणि बांगलादेशमध्ये व्यापक सामाजिक आणि आर्थिक संधी निर्माण करेल यावर दोन्ही देशांमध्ये सहमती झाली. याव्यतिरिक्त, ही भागीदारी विश्वसनीय आणि शाश्वत प्रादेशिक मूल्य साखळी  स्थापित करेल.
सीईपीए वर लवकरात लवकर चर्चा सुरु करायला दोन्ही बाजूंनी सहमती दिली.
भारत-बांगलादेश आर्थिक संबंधांची पूर्ण क्षमता ओळखण्यासाठी, दोन्ही देशांच्या मंत्र्यांनी बिगर आयात शुल्क अडथळे आणि बंदर निर्बंध दूर करणे, सीमा हाट पुन्हा सुरू करणे, दोन्ही बाजूंमध्ये मानके आणि कार्यपद्धतींबाबत सुसंगती आणि परस्पर मान्यता, भारतीय रुपयामधील व्यापार, संपर्क सक्षमता  आणि व्यापार पायाभूत सुविधा मजबूत करणे या आणि इतर परस्पर हिताच्या विविध मुद्द्यांवर चर्चा केली.
बैठकी दरम्यान उपस्थित मुद्द्यांचे निराकरण करण्यासाठी, आणि सप्टेंबर 2022 मध्ये पंतप्रधान नरेंद्र मोदी आणि पंतप्रधान शेख हसीना या दोन नेत्यांच्या संयुक्त निवेदनामधील अपेक्षित परिणाम लवकरात लवकर साध्य करण्यासाठी एकत्रितपणे काम करण्यावर दोन्ही बाजूंमध्ये सहमती झाली.
N.Chitale/R.Agashe/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 92
कार्मिक, सार्वजनिक तक्रार आणि निवृत्ती वेतन मंत्रालय
निवृत्तीवेतन धारकांना डिजिटल हयातीचा दाखला सादर करण्यासाठीच्या देशव्यापी अभियानाची केंद्रीय मंत्री डॉ. जितेंद्र सिंह यांनी केली घोषणा
नवी दिल्ली, 2 नोव्हेंबर 2022
देशभरातील निवृत्तीवेतन धारकांना नोव्हेंबर महिन्यात डिजिटल हयातीचा दाखला सादर करण्यासाठी आणि फेस ऑथेंटिकेशन अॅपच्या उपयोगासाठी केंद्रीय कार्मिक, सार्वजनिक तक्रार आणि निवृत्तीवेतन राज्यमंत्री डॉ जितेंद्र सिंह यांनी आज राष्ट्रव्यापी अभियानाची घोषणा केली. ‘या अमृतकाळात, डिजिटल व्यवहार करण्यास सक्षम असे निवृत्तीवेतनधारक डिजिटली सक्षम राष्ट्राची उभारणी करण्यात आपले योगदान देतील” असे ते यावेळी म्हणाले. दर वर्षी नोव्हेंबर महिन्यात, सर्व निवृत्तीवेतन धारकांना हयातीचा दाखला सादर करावा लागतो. हा दाखला सादर केल्यानंतर त्यांचे निवृत्तीवेतन सुरळीत चालू राहू शकते. पारंपरिकरित्या, निवृत्तीवेतन धारकांना प्रत्यक्ष रूपात, निवृत्तीवेतन वितरण अधिकाऱ्यांसमक्ष हजर राहून हा दाखला द्यावा लागत असे. मात्र, वयोवृद्ध, आजारी आणि दुर्बळ ज्येष्ठ नागरिकांसाठी ही प्रक्रिया अतिशय कठीण असते. त्याशिवाय, पेन्शनधारकांना निवृत्तीवेतन वितरण प्राधिकरणाच्या नोंदींमध्ये त्यांच्या जीवन प्रमाणपत्रांच्या अद्ययावतीकरणाबाबत स्थिती जाणून घेण्यासाठी कोणतीही यंत्रणा अस्तित्वात नव्हती.
या सर्व निवृत्तीवेतन धारकांचे आयुष्य सुलभ’ करण्यासाठी केंद्र सरकार डिजिटल लाइफ सर्टिफिकेट म्हणजेच डिजिटल स्वरूपातला हयातीचा दाखला देण्यासाठी प्रोत्साहन देत आहे, असे डॉ जितेंद्र सिंह म्हणाले.
डॉ. जितेंद्र सिंग यांनी नोव्हेंबर 2022 या महिन्यासाठी देशव्यापी अभियानाची घोषणा केली आणि सर्व निवृत्ती वेतनधारकांना फेस ऑथेंटिकेशन तंत्रज्ञानाच्या सुविधेचा लाभ घेण्याचे आवाहन केले.
सर्व निवृत्ती वितरण प्राधिकरणांना डीएलसी/फेस ऑथेंटिकेशन तंत्रज्ञानाच्या वापरास प्रोत्साहन देण्यासाठी निर्देश जारी करण्यात आले आहेत, अशी माहिती त्यांनी दिली. या संदर्भात भारत सरकारच्या विविध मंत्रालये/विभागांना तसेच बँकांना,या सेवेचा लाभ जास्तीत जास्त पेन्शनधारकांपर्यंत पोहोचवण्यासाठी मार्गदर्शक सूचना जारी करण्यात आल्या आहेत. सर्व सरकारी निरामयता केंद्रे/दवाखाने/रुग्णालयांना देखील याचा प्रसार करण्यासाठी आपापल्या परिसरात शिबिरे घेण्याची विनंती करण्यात आली आहे. याशिवाय, पेन्शनर्स असोसिएशनना देखील डीएलसी सादर करण्याबद्दल पेन्शनधारकांना मार्गदर्शन करणारी शिबिरे आयोजित करत योग्य माहिती देण्याचे आवाहन करण्यात आले आहे.
N.Chitale/R.Aghor/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 213
पंतप्रधान कार्यालय
राष्ट्रपतींचा लेख पंतप्रधानांनी केला सामायिक
नवी दिल्ली, 8 मार्च 2023
आंतरराष्ट्रीय महिला दिनानिमित्त राष्ट्रपती द्रौपदी मुर्मू यांचा लेख पंतप्रधान, नरेंद्र मोदी यांनी आज सामायिक केला. "तिची कथा, माझी कथा - मी स्त्री-पुरुष समानतेबाबत आशावादी का आहे" हा लेख भारतीय महिलांच्या अदम्य भावनेबद्दल आणि त्यांच्या स्वत:च्या प्रवासाबद्दल आहे.
पंतप्रधानांनी ट्विट संदेशात म्हटले:
"त्रिपुराहून परतताना मी हा लेख वाचला. तो खूप प्रेरणादायी आहे. इतरांनीही तो वाचावा असे मी आवाहन करतो. महिला दिनानिमित्त, हे एका अत्यंत प्रेरणादायी व्यक्तीच्या जीवन प्रवासाचे वर्णन आहे ज्यांनी आपले आयुष्य सेवेसाठी समर्पित केले आणि भारताच्या राष्ट्रपती झाल्या."N.Chitale/V.Joshi/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
PIB Headquarters
पत्र सूचना कार्यालयाचे कोविड-19 संबंधित दैनंदिन बातमीपत्र
दिल्ली-मुंबई, 28 सप्टेंबर 2020

पंतप्रधान नरेंद्र मोदी उत्तराखंड येथे नमामी गंगे योजनेअंतर्गत सहा मेगा प्रकल्पांचे 29 सप्टेंबर रोजी सकाळी 11 वाजता व्हिडीओ कॉन्फरन्सच्या माध्यमातून उद्घाटन करणार आहेत.
आरोग्य मंत्रालयाची कोविड-19 घडामोडींवरील माहिती :
- भारतातील कोरोनामुक्तांच्या एकूण संख्येने ओलांडला 50 लाखांचा महत्त्वपूर्ण टप्पा-भारतातील कोरोनामुक्त व्यक्तींच्या संख्येने आज 50 लाखांचा महत्त्वाचा टप्पा पार केला . कोविडमधून बरे होणाऱ्या रुग्णांची रोजची संख्या मोठी असल्याने, कोरोनामुक्त व्यक्तींची दररोज मोठ्या संख्येने नोंद करण्याचा भारताचा शिरस्ता कायम आहे. देशात गेल्या चोवीस तासांत 74,893 रुग्ण कोरोनातून बरे झाले असल्याची नोंद करण्यात आली आहे. गेल्या काही दिवसांत कोरोनामुक्तीचे प्रमाण अतिशय उच्च असून, एका दिवसात 90,000 पेक्षा अधिक रुग्ण बरे झाल्याची कामगिरीही भारताने नोंदविली आहे.
- आयसीएमआरच्या हिस्ट्री टाईमलाईनचे डॉ हर्ष वर्धन यांच्या हस्ते अनावरण- लस पोर्टल आणि कोविड क्लिनिकल रजिस्ट्रीचेही डॉ हर्ष वर्धन यांनी उद्घाटन केले. लस विकसित करण्या संदर्भातल्या स्थितीच्या पारदर्शी माहितीच्या महत्वावर भर देताना, हे पोर्टल लस विकसित करण्यासंदर्भात, सध्या सुरु असलेल्या वैद्यकीय चाचण्या आणि देशात तसेच जागतिक स्तरावर यासंदर्भातली प्रगती याबाबत उपयुक्त आणि महत्वाची माहिती पुरवेल असे त्यांनी सांगितले. कोविड काळात लस विकसित होण्यासंदर्भातल्या घडामोडीवर बारकाईने लक्ष ठेवण्यात येत आहे. अशा परिस्थितीत देशातल्या लस विकसित करण्याबाबतच्या स्थितीची माहिती दर्शवणे महत्वाचे ठरले आहे
- आरोग्य मंत्रालयाच्या ई-संजीवनी टेलिमेडिसीन सेवेने महत्त्वाचा टप्पा ओलांडला:- ई-संजीवनी या बाह्यरुग्ण मंचाने चार लाख टेलिमार्गदर्शन सत्रांचा टप्पा ओलांडला आहे. यामध्ये तमिळनाडू आणि उत्तर प्रदेश आघाडीवर असून या राज्यांमध्ये अनुक्रमे 1,33,167 आणि 1,00,124 मार्गदर्शन सत्रांची नोंद झाली आहे. त्याखालोखाल हिमाचल प्रदेश , केरळ , आंध्र प्रदेश , उत्तराखंड , गुजरात , मध्य प्रदेश , कर्नाटक  आणि महाराष्ट्र  या राज्यांनी या सेवेचा लाभ घेतला आहे.
- संडे संवाद-3 अंतर्गत डॉ. हर्षवर्धन यांचा समाज माध्यम सदस्यांशी संवाद:- आयसीएमआरच्या सेरो सर्वेक्षणाच्या अहवालाने देशातील जनतेमध्ये आत्मसमाधानाची भावना निर्माण होता कामा नये, असा इशारा त्यांनी दिला. मे 2020 मधील पहिल्या सेरो सर्वेक्षणाच्या निष्कर्षानुसार देशात कोरोना विषाणू संसर्गाचे प्रमाण केवळ 0.73 टक्के होते. लवकरच प्रसिद्ध होणाऱ्या दुसऱ्या सेरो सर्वेक्षणामध्ये असे सूचित करण्यात आले आहे की आपण कोणत्याही प्रकारच्या हर्ड इम्युनिटीपासून  खूपच दूर आहोत आणि त्यामुळेच आपल्यापैकी प्रत्येकाने कोविड प्रतिबंधक नियमांचे पालन करणे सुरूच ठेवले पाहिजे, याकडे डॉ हर्ष वर्धन यांनी लक्ष वेधले.
इतर अपडेट्स:
महाराष्ट्र अपडेट्स :
मुख्यमंत्री उद्धव ठाकरे यांनी मराठवाडा आणि नाशिक विभागातील कोविड संबंधित उपाययोजनांचा व्हिडीओ कॉन्फरन्सच्या माध्यमातून आढावा घेतला. सौम्य लक्षणे रुग्णांना घरी थांबवण्याची परवानगी दिली आहे, मात्र योग्य त्या खबरदारीच्या उपाययोजनांशिवाय ते बाहेर पडून इतरांना संक्रमण होईल याविषयी मुख्यमंत्र्यांनी चिंता व्यक्त केली. दरम्यान, बृहन्मुंबई महानगपालिकेने आयसीएमआरने पुरवठा बंद केल्यानंतर आरटी-पीसीआर कीटस खरेदी करण्याची प्रक्रिया सुरु केली आहे. सध्या बीएमसीकडे असलेला साठा ऑक्टोबर अखेरपर्यंत संपुष्टात येईल. महाराष्ट्रात 2.73 लाख सक्रीय रुग्ण आहेत.
MC/ST/PM
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 150
वस्त्रोद्योग मंत्रालय
भारतीय वस्त्रोद्योगाला जागतिक स्तरावर स्पर्धात्मक बनविण्यासाठी मेगा इन्व्हेस्टमेंट टेक्सटाईल पार्क  योजना सुरू करण्याची सरकारची घोषणा
नवी दिल्ली, 1 फेब्रुवारी 2021
भारतीय वस्त्रोद्योगाला जागतिक स्तरावर स्पर्धात्मक बनविण्यासाठी, मोठी गुंतवणूक आकर्षित करण्यासाठी तसेच रोजगार निर्मिती आणि निर्यातीला चालना मिळावी यासाठी सरकारने मेगा इनव्हेस्टमेंट टेक्सटाईल पार्क  योजना प्रस्तावित केली आहे. आज संसदेत केंद्रीय अर्थसंकल्प 2021-22 सादर करताना केंद्रीय अर्थ व कॉर्पोरेट व्यवहार मंत्री निर्मला सीतारमण म्हणाल्या की उत्पादन-संलग्न प्रोत्साहन योजने  व्यतिरिक्त मित्रा सुरू केली जाईल.
केंद्रीय वस्त्रोद्योग आणि महिला व बालविकास मंत्री, स्मृती इराणी यांनी मेगा इनव्हेस्टमेंट टेक्सटाईल पार्कविषयी एका ट्विटमध्ये म्हटले आहे की, “मित्त्रा हि योजना भारतीय वस्त्रोद्योगाला कलाटणी देणारी ठरेल .” उत्पादन-संलग्न प्रोत्साहन योजने बरोबरच मित्रा योजनेमुळे गुंतवणूक आणि रोजगाराच्या संधी वृद्धिंगत होतील.
दुसर्या ट्वीटमध्ये त्या म्हणाल्या, “मित्राच्या माध्यमातून अत्याधुनिक पायाभूत सुविधांच्या निर्मितीवर भर दिल्यामुले आमच्या देशांतर्गत उत्पादकांना आंतरराष्ट्रीय वस्त्रोद्योग उत्पादकांबरोबर स्पर्धा करता येईल ,आंतरराष्ट्रीय बाजारपेठ उपलब्ध होऊन भारटाचा मोठा कापड निर्यातदार देश बनण्याचा मार्ग मोकळा होईल ”Jaydevi PS/S.Mhatre/CY
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 163
युवा व्यवहार आणि क्रीडा मंत्रालय
निर्धारित वेळेत ठावठिकाणा सादर न केलेल्या खेळाडूंना नाडा इंडियाने बजावली नोटीस
निर्धारित वेळेत ठावठिकाणा दाखल न केलेल्या खेळाडूंना नाडा इंडियाने नोटीस बजावली आहे. नाडा उत्तेजक द्रव्य सेवन विरोधी नियम - अनुच्छेद 5.5 नुसार, नोंदणीकृत चाचणी पूलचा  भाग असलेल्या काही खेळाडूंनी ऑनलाइन पोर्टल/अॅपमध्ये आपल्या ठावठिकाणा विषयी अनिवार्य माहिती पुरवणे अनिवार्य आहे. ही माहिती स्पर्धेव्यतिरिक्त उत्तेजक द्रव्य सेवन नियंत्रणाच्या दृष्टीने खेळाडूंचा ठावठिकाणा शोधण्यासाठी वापरली जाते.
आरटीपीचा भाग असलेल्या खेळाडूंना त्रैमासिक आधारावर त्यांच्या ठावठिकाण्यासंदर्भात माहिती प्रदान करणे आवश्यक आहे ज्यामध्ये घराचा पत्ता, ईमेल पत्ता आणि दूरध्वनी क्रमांक, रात्री निवास करत असलेला पत्ता, स्पर्धेचे वेळापत्रक आणि ठिकाणे तसेच संभाव्य 'चुकलेल्या चाचणीसाठी' जबाबदार धरले जात असल्यामुळे चाचणीसाठी उपलब्ध आणि प्रवेशयोग्य असण्यासाठी प्रत्येक दिवसासाठी 60-मिनिटांच्या वेळेचा स्लॉट भरणे या गोष्टींचा यात समावेश आहे,
12 महिन्याच्या कालावधीत ठावठिकाणा  दाखल करण्यात तीन वेळा अयशस्वी होण्याचे कोणतेही कारण नाडा उत्तेजक द्रव्यसेवन विरोधी नियम - अनुच्छेद 2.4 अंतर्गत उत्तेजक द्रव्य सेवन विरोधी नियमांचे उल्लंघन आहे. यामुळे 4 वर्षांपर्यंत प्रतिबंध लागू होऊ शकतो.
नाडाने सर्व खेळाडूंना 14 दिवसांच्या आत त्यांचा ठावठिकाणा दाखल करण्याचा सल्ला दिला आहे. त्यांनी ही माहिती न भरल्यास ते दाखल करण्यात अयशस्वी ठरले असे मानले जाईल.
‘ठावठिकाणा दाखल करण्यातले अपयश’ टाळण्यासाठी खेळाडूंनी अचूक पत्ता वेळेवर सादर करणे सुनिश्चित करण्याच्या दृष्टीने राष्ट्रीय क्रीडा महासंघांनाही सूचना देण्यात आल्या आहेत
नुकतेच, ‘ठावठिकाणा दाखल करण्यात अपयशी’ आढळल्यामुळे एका खेळाडूला उत्तेजक द्रव्यविरोधी शिस्तपालन समितीने क्रीडा स्पर्धांमध्ये भाग घेण्यासाठी एक वर्षासाठी निलंबित केले होते.
जलशक्ती मंत्रालय
प्रत्येक ग्रामीण घरांना नळजोडणी देऊन गोवा ठरले ‘हर घर जल’ पुरवणारे देशातील पहिले राज्य ; इतर राज्यांनी अनुकरण करावे अशी कामगिरी
पिण्याचे पाणी उपलब्ध करुन देणे ही केंद्र सरकारची राष्ट्रीय प्राथमिकता- गजेंद्र सिंग शेखावत
नवी दिल्ली, 9 ऑक्टोबर 2020
प्रत्येक ग्रामीण घरांना यशस्वीरित्या 100% नळजोडणी पुरवणारे गोवा देशातील पहिले ‘हर घर जल’ राज्य ठरले आहे. जल जीवन मिशनचा प्रभावी वापर करुन ग्रामीण भागातील लोकांचे जीवनमान उंचावून आणि जीवन सुलभ करुन, गोव्याचे मुख्यमंत्री प्रमोद सावंत यांनी प्रत्येक ग्रामीण घरात नळजोडणी असल्याचे जाहीर केले. राज्याची कटिबद्धता आणि वेगवान प्रयत्नांमुळे नियोजित वेळेआधीच गोव्याने प्रगती आणि लक्ष्ये सुनिश्चित केली आहेत.
जून 2020 मध्ये केंद्रीय जल शक्ती खात्याचे मंत्री गजेंद्र सिंग शेखावत यांनी मुख्यमंत्र्यांना पत्र लिहून राज्याच्या वार्षिक योजनेत ग्रामीण घरांना 100% नळजोडणी पुरवण्याच्या प्रयत्नांना पूर्ण पाठिंबा दिला होता आणि पिण्याचे पाणी नळातून पुरवणे ही केंद्र सरकारची प्राथमिकता आहे, असे सांगितले होते. त्यानुसार, 2020-21 वर्षासाठी राज्याच्या निधीत वाढ करुन 12.40 कोटी निधी दिला. तसेच महात्मा गांधी राष्ट्रीय ग्रामीण रोजगार हमी योजना, स्वच्छ भारत मिशन , 15 व्या वित्त आयोगाचे अनुदान, जिल्हा खनिज व्यवस्थापन निधी, कॅम्प, सीएसआर निधी, स्थानिक क्षेत्र विकास निधी या माध्यमातून पिण्याच्या पाण्याचे स्रोत बळकट करणे, पाणी पुरवठा, खराब पाण्यावर प्रक्रिया आणि पुनर्वापर आणि निगराणी करणे याचा समावेश होता.
गोव्यातील दोन जिल्ह्यांमध्ये, उत्तर गोव्यात 1.65 लाख ग्रामीण घरे आणि दक्षिण गोव्यात 98,000 ग्रामीण घरे आहेत. 191 ग्रामपंचायती नळाच्या माध्यमातून पाणी पुरवठा करतात. पाणी चाचणी क्षमता मजबूत करण्यासाठी राज्य एनएबीएल  प्रमाणित 14 जल गुणवत्ता चाचणी प्रयोगशाळा सुरु करण्याच्या प्रक्रियेत आहे. जल जीवन मिशनअंतर्गत प्रत्येक गावातील पाच जणांना विशेषतः महिलांना गावातच पाणी चाचणी करण्याविषयी टेस्ट किट वापरण्याचे प्रशिक्षण दिले जात आहे.
प्रत्येक ग्रामीण घरात विशेषतः सध्याच्या कोविड संक्रमण काळात नळाच्या माध्यमातून पाणीपुरवठा करण्यासाठी गोव्याचे यश हे इतर राज्यांसाठी उदाहरण आहे. घरांच्या नळ जोडणी बाबतची ग्रामीण भारतातील ही मूक क्रांती ‘न्यू इंडिया’ च्या दिशेने असलेले कार्य आहे.
या अद्वितीय यशानंतर, राज्य आता पाणी पुरवठ्यावर लक्ष ठेवण्यासाठी सेन्सॉर-आधारीत डिलीव्हरी मॉनिटरींग सिस्टीम सुरु करणार आहे. म्हणजेच, प्रत्येक घराला पुरेशा प्रमाणात पिण्याचे पाणी नियमितपणे दीर्घ कालावधीसाठी देण्यात येणार आहे.B.Gokhale/S.Thakur/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 341
पंतप्रधान कार्यालय
पॅरा टेबल टेनिसमध्ये कांस्य पदक जिंकणाऱ्या सोनल पटेलचे पंतप्रधानांनी केले अभिनंदन
बर्मिंगहॅम येथे सुरू असलेल्या राष्ट्रकुल क्रीडा स्पर्धा 2022 मध्ये पॅरा टेबल टेनिसमध्ये कांस्य पदक जिंकल्याबद्दल सोनल पटेलचे पंतप्रधान नरेंद्र मोदी यांनी अभिनंदन केले आहे.
एका ट्वीटमध्ये पंतप्रधान म्हणाले;
"ज्यावेळी गुणवत्ता, जिंकण्याची मानसिकता आणि जिद्द यांचा संगम होतो तेव्हा काहीच अशक्य नसते. पॅरा टेबल टेनिसमध्ये कांस्य पदक जिंकणाऱ्या सोनल पटेलने हे सिद्ध केले आहे. तिचे याबद्दल अभिनंदन. आगामी काळात तिची वेगळी ओळख अशाच प्रकारे निर्माण होत राहो अशी मी कामना करतो.#Cheer4India"
अवजड उद्योग मंत्रालय
इलेक्ट्रिक वाहनांना प्रोत्साहन
नवी दिल्ली, 10 डिसेंबर 2019
वाहनांमुळे होणारे प्रदुषण हे प्रदुषणाचे एक कारण असून, इलेक्ट्रिक वाहनांमुळे कार्बन उर्त्सजन होत नाही. देशात इलेक्ट्रिक वाहनांचा वापर करुन प्रदुषणाची समस्या कमी करता येऊ शकते. इलेक्ट्रिक वाहनांच्या वापराला प्रोत्साहन देण्यासाठी अवजड उद्योग मंत्रालयाने फेम इंडिया म्हणजे फास्टर ॲडाप्शन ॲन्ड मॅन्युफॅक्चरिंग ऑफ इलेक्ट्रिक व्हेईकल्स इन इंडिया ही योजना 2015 मधे सुरु केली. योजनेच्या पहिल्या टप्प्याला वेळोवेळी मुदतवाढ देण्यात आली. या इलेक्ट्रिक वाहनांमुळे 50 दशलक्ष लिटर इंधनाची बचत झाली असून, 124 दशलक्ष किलोग्रॅम कार्बन वायुच्या उर्त्सजनात घट झाली आहे. केंद्रीय अवजड उद्योग राज्यमंत्री अर्जुन राम मेघवाल यांनी आज लोकसभेत लेखी उत्तरात ही माहिती दिली.
इलेक्ट्रिक वाहनांच्या वापराला प्रोत्साहन देण्यासाठी रस्ते वाहतूक आणि महामार्ग मंत्रालयाने सर्व राज्ये आणि केंद्र शासित प्रदेशासाठी 17 जुलै 2019 ला सूचनावली जारी केली आहे. याबरोबरच इलेक्ट्रिक वाहनांच्या वापराला प्रोत्साहन देण्यासाठी सरकारने इतरही पावले उचलली आहेत.
B.Gokhale/N.Chitale/D.Rane
(Visitor Counter : 88
पंतप्रधान कार्यालय
पंतप्रधान नरेंद्र मोदी आणि बहरिनचे राजे यांच्यात दूरध्वनीवरुन चर्चा
नवी दिल्ली, 6 एप्रिल 2020
पंतप्रधान नरेंद्र मोदी यांनी आज बहरिनचे राजे हमाद बिन इसाल खलिफा यांच्याशी दूरध्वनीवरून चर्चा केली.
कोविड-19 ने सध्या निर्माण झालेली परिस्थिती आणि त्यामुळे त्याचा विविध प्रकारच्या मालवाहतुकीची साखळी आणि वित्तीय बाजार यांच्यावर होणाऱ्या परिणामांबाबत दोन्ही नेत्यांनी विचारविनिमय केला.
बहरिनमध्ये मोठ्या प्रमाणावर असलेल्या भारतीय समुदायाच्या कल्याणाकडे सध्या निर्माण झालेल्या आरोग्यविषयक संकटाच्या काळात, वैयक्तिक लक्ष पुरवण्याची ग्वाही बहरिनच्या राजांनी पंतप्रधानांना दिली. भारतीय समुदायाविषयी बहरिन अधिकाऱ्यांनी दाखवलेला जिव्हाळा आणि त्यांची काळजी घेत असल्याबद्दल पंतप्रधानांनी समाधान व्यक्त केले आणि या अधिकाऱ्यांची प्रशंसा केली.
कोविड-19 मुळे निर्माण झालेल्या आव्हानाला तोंड देण्यासाठी दोन्ही देशांचा अधिकारीवर्ग परस्परांच्या सातत्याने संपर्कात राहील आणि एकमेकांना आवश्यक ते सर्व पाठबळ देईल याबाबत दोन्ही नेत्यांनी सहमती व्यक्त केली.
भारताच्या विस्तृत शेजारी बहरिन हा एक महत्त्वाचा भाग असल्याचे पंतप्रधानांनी बहरिनच्या राजांना सांगितले. त्याचप्रकारे गेल्या वर्षी दिलेल्या बहरिन भेटीच्या आठवणींना पंतप्रधानांनी उजाळा दिला.
B.Gokhale/S.Patil/P.Malandkar
(
गृह मंत्रालय
माजी राष्ट्रपती श्री. प्रणव मुखर्जी यांच्या स्मृतिनिमित्त सात दिवसाचा राष्ट्रीय शोक
नवी दिल्ली, 31 ऑगस्ट 2020
केंद्र सरकार प्रचंड दुःखाने माजी राष्ट्रपती प्रणव मुखर्जी यांचे आर्मी रिसर्च अँड रेफरल हॉस्पीटल, नवी दिल्ली येथे 31 ऑगस्ट 2020 रोजी निधन झाल्याचे जाहीर करत आहे.
दिवंगत मान्यवरांच्या सन्मानार्थ, 31 ऑगस्ट 2020 ते 06 सप्टेंबर 2020 असा सात दिवसाचा शासकीय शोक देशभर पाळण्यात येईल. देशभरातील इमारतींवर राष्ट्रध्वज अर्ध्यावर उतरवला जाईल, मनोरंजनाचा कोणताही शासकीय कार्यक्रम होणार नाही.
शासकीय इतमामात करण्यात येणाऱ्या अंत्यसंस्काराची तारीख आणि वेळ नंतर जाहीर करण्यात येईल.
M.Chopade /S.Thakur/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
अणुऊर्जा विभाग
कोलंबिया मध्ये बोगोटा येथे झालेल्या 19व्या आंतरराष्ट्रीय कनिष्ठ विज्ञान ऑलिम्पियाड  2022 मध्ये 6 सुवर्ण पदकांसह भारत अव्वलस्थानी
मुंबई, 13 डिसेंबर 2022
कोलंबिया मध्ये बोगोटा येथे झालेल्या 19व्या आंतरराष्ट्रीय कनिष्ठ विज्ञान ऑलिम्पियाड  2022 मध्ये भारताने 6 सुवर्ण पदकांसह अव्वलस्थान पटकावले. 2 ते 12 डिसेंबर, 2022 दरम्यान झालेल्या या ऑलिम्पियाडमध्ये एकूण 20 सुवर्ण, 42 रौप्य आणि 59 कांस्य पदके देण्यात आली.
भारताच्या अरित्रा मल्होत्रा, राजदीप मिश्रा, देवेश पंकज भैय्या, बानिब्रत माझी आणि अवनीश बन्सल या विद्यार्थ्यांनी आय जे एस ओ 2022 मध्ये सुवर्ण पदक पटकावले. अरित्रा , अवनीश आणि राजदीप या तीन सदस्यांच्या संघाने प्रायोगिक स्पर्धेत अन्य संघासह संयुक्तपणे कांस्यपदक प्राप्त केले.आंतरराष्ट्रीय कनिष्ठ विज्ञान ऑलिम्पियाड मध्ये भारताने सलग तीन वर्ष  2020 मध्ये आयोजित करण्यात आले नव्हते) सुवर्ण पदकांची कमाई केली असून एकंदर चार वेळा भारताने   पदकतालिकेत अव्वल स्थान पटकावले आहे.
भारताच्या संघासोबत प्रा. चित्रा जोशी , डॉ. सुभोजित सेन , विशाल देव अशोक  हे तीन मार्गदर्शक आणि वैज्ञानिक निरीक्षक जे.पी. गद्रे  होते.
यंदाच्या आय जे एस ओ मध्ये 35 देशांतील 203 विद्यार्थी सहभागी झाले होते. यंदाची स्पर्धा मुळात युक्रेनमधील कीव येथे होणार होती. मात्र युक्रेनमधील युद्धामुळे ती बोगोटा, कोलंबिया येथे घेण्याचा निर्णय ऑगस्ट 2022 मध्ये घेण्यात आला.
स्पर्धेत दोन सैद्धांतिक परीक्षांचा समावेश असतो.  आणि एक प्रायोगिक परीक्षा असते. . यावर्षी या स्पर्धेतील अनेक गोष्टी या आंतरविद्याशाखीय होत्या. या प्रयोगांपैकी एक उदाहरण द्यायचे झाले तर न्यूरॉन्सचे कार्य आणि गेट्स सक्रिय करण्यासाठी न्यूरोट्रांसमीटरच्या क्षमतेचे मॉडेल बनवण्यात आले जे यामधून इलेक्ट्रिकल सिग्नल ट्रिगर करतात. त्यानंतर विद्यार्थ्यांना या गेट्सच्या माध्यमातून मालिका किंवा समांतर प्रतिरोधकांच्या साहाय्याने इलेक्ट्रिकल सर्किट्सची संकल्पना तयार करून उत्तेजक न्यूरल सिग्नलचे अर्थपूर्ण वाचन करणे आवश्यक होते.
रसायनशास्त्रातील दुसरे उदाहरण म्हणजे द्रव पॉलिमरचे आण्विक वजन मोजण्यासाठी फ्लो डायनॅमिक्सचा वापर करून द्रव चिकटपणाचे मोजमाप वापरले गेले. जीवशास्त्रदेखील याला अपवाद नव्हते. जिथे विद्यार्थ्यांना वेगवेगळ्या वनस्पतींमधून अँथोसायनिन रंगद्रव्ये काढायची होती आणि आम्लयुक्त आणि मूलभूत खाद्यपदार्थांमध्ये फरक करण्यासाठी एक कार्यक्षम pH निर्देशक म्हणून त्यांचा उपयोग करायचा होता, ही एक अतिशय रासायनिक संकल्पना आहे. सैद्धांतिकदृष्ट्या, मक्याच्या वनस्पतींमधून इथेनॉल काढण्या संदर्भातील प्रश्नाने विद्यार्थ्यांना उद्योग प्रक्रियेची चांगली कल्पना मिळाली, कार्यक्षम आणि स्वस्त बायोकेमिकल प्रक्रियांवर लक्ष केंद्रित केले.
वर्ष 2022 मधील ही शेवटची आंतरराष्ट्रीय ऑलिम्पियाड स्पर्धा होती. या वर्षी, गणित आणि विज्ञान ऑलिम्पियाडमध्ये सहभागी झालेल्या 30 भारतीय विद्यार्थ्यांपैकी 12 विद्यार्थ्यांनी सुवर्ण, 13 रौप्य आणि 5 कांस्यपदके जिंकली आहेत.PIB Mumbai | S.Kakade/B.Sontakke/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 112